<classify> KATIBU Mkuu wa Wizara ya Afya, Maendeleo ya Jamii, Jinsia, Wazee na Watoto, Dk Mpoki Ulisubisya amesema moja ya sababu za ajali barabarani, ni uchovu wa madereva.Aliyasema hayo jana Dar es Salaam wakati wa kufungua mafunzo ya watoa huduma za tiba, uokoaji na usafirishaji wa majeruhi wa ajali na wagonjwa wenye dharura mbalimbali nje ya hospitali nchini.Akizungumza na washiriki wa mafunzo hayo, Dk Ulisubisya alilitaka Jeshi la Polisi nchini kuangalia namna ya kuweka utaratibu wa madereva kubadilishana kwani uchovu unachangia kwa kiasi kikubwa ajali za barabarani.Aidha, akitolea mfano suala la uchovu, alisema dereva kutoka Mwanza au Bukoba kwenda Dar es Salaam, anaweza kushuka Singida ili aingie dereva mwingine kumalizia safari hiyo jambo linaloweza kusaidia kuepusha ajali.Tumemuomba Mkuu wa Jeshi la Polisi atusaidie kama mchango wa Polisi katika kupunguza ajali kwa kuhakikisha kwamba wanaweka utaratibu wa madereva kuendesha kwa muda maalumu.Kuliko ilivyo sasa madereva wanaweza kuendesha siku nzima, hivyo wanakuwa wachovu na kuchangia kwa kiasi kikubwa sana ajali mbalimbali barabarani, alisema. Hata hivyo, alieleza kuwa mpango huo ni hatua ya kwanza ambayo serikali imewekeza kuingilia kati pale watu wanapokuwa wameumia, kwani huko nyuma maisha ya watu wengi yalikuwa yakipotea kwa sababu vifaa vilikuwa vinachelewa sana kufika eneo la tukio.Alisema kushirikiana na Benki ya Dunia kwa kutenga kiasi cha Sh bilioni nane kwa ajili ya uwekezaji na Sh bilioni 2.5 kwa ajili ya kuendesha shughuli za kila siku za wataalamu.Katika fani ya tiba, tunazungumzia saa ya kwanza ni saa muhimu sana kusaidia mtu aliyepata changamoto ya ajali. Hawa watakuwa chachu ya kusaidia kati ya wale waliopata mafunzo, alisema.Alisema katika afua hiyo, itakuwa na vituo maalumu vyenye miundombinu ya kutoa huduma hizo ambacho cha kwanza itaanzia Dar e Salaam hadi Ruaha Mbuyuni na kwa kila kituo kutakuwa na gari la kubeba wagonjwa, vifaa vya zimamoto na kuweka utaratibu wa kusafirisha majeruhi kwa kushirikiana majeshi yakiwemo la Jeshi la Ulinzi la Wananchi wa Tanzania JWTZ, Polisi, Zimamoto na Wakala wa Barabara Tanzania TANROADS.Kwa upande wake, Naibu Makamu Mkuu wa Chuo Kikuu cha Afya na Sayansi Shirikishi Muhimbili MUHAS, Profesa Appolinary Kamuhabwa alisema mafunzo hayo ni muhimu kwani kutakuwa na mfumo thabiti wa kuwahudumia wagonjwa wa dharura watokanao na ajali na ni hatua muhimu kwani bila afya bora, wananchi hawawezi kutumikia nchi hususani ajenda ya serikali ya Tanzania ya viwanda.Profesa Kamuhabwa alisema katika mpango huo, utakuwa na vituo mbalimbali vya afya vitakavyokuwa vikitoa huduma za dharura, ikiwemo vituo vya afya vya Kimara Dar es Salaam, Tumbi, Chalinze Pwani, Mikese, St, Kizito, Doma-Mikumi Morogoro na Ruaha Mbuyuni Iringa.  <topic>: KITAIFA 